Ai crede că e sediul unei firme IT, dar de fapt e clădirea unui liceu din Sibiu, modernizat „din temelie” - de la instalații până la mobilier. Administrația Liceului Teologic Baptist „Betania” Sibiu va organiza mâine un tur de prezentare a instituției.

Marți, 17 septembrie, va avea loc recepția lucrărilor de modernizare a Liceului Betania, structură în cadrul Liceului Teoretic ”Constantin Noica” Sibiu. Lucrările au avut loc în vacanța de vară.

Investiția se ridică la aproximativ 70.000 euro, fiind finanțată de asociația Bearing Fruit și realizată de firme din Sibiu, potrivit lui Beniamin Conțiu, reprezentantul media al companiei.

„Noi am scos efectiv tot ce era vechi acolo de la mobilier, uși, inclusiv instalațiile electrice, instalațiile sanitare și instalațiile termice, după care am făcut reparațiile necesare – am turnat șapa, am placat cu rigips tavanele, după care am zugrăvit toate sălile de clase, am modernizat cancelaria profesorilor, biblioteca, băile, holurile, totul e foarte profesionist. Am făcut totul nou, cu firme specializate pe fiecare domeniu și am lucrat cu cele mai bune firme din Sibiu. Efectiv, tot ce înseamnă liceul acesta a fost renovat de la cap la coadă, a fost făcută chiar și o parte a fațadei. Singurele bunuri pe care nu le-am schimbat au fost calculatoarele din cabinetul de informatică”, a explicat Conțiu pentru Turnul Sfatului.

Totodată, întregul mobilier școlar a fost înlocuit, iar sălile de clasă au fost dotate cu aparatură electronică modernă: sistem de video proiecție, sistem wi-fi și altele.

foto: Timotei Poplacean

Liceul Teologic Baptist “Betania” Sibiu a luat fiinţă in anul 1993 ca liceu de stat, reprezentand comunitatea evanghelică neo-protestantă din judeţul Sibiu. Acesta a funcţionat anterior in alte două locaţii: Liceul de Construcţii şi Prelucrare a Lemnului ,,Avram Iancu”, respectiv Biserica Baptistă ,,Betania”, Sibiu. Până în prezent Liceul „Betania” a avut trei directori, în prezent fiind condus de Mihai Ordeanu.

Liceul Teologic Baptist „Betania” a fost arondat din punct de vedere administrativ Liceului Teoretic „Constantin Noica” începând cu anul şcolar 2010-2011 fără a-şi pierde specificul, clădirea şi viziunea.

În cadrul liceului sunt patru clase - câte una pentru fiecare nivel liceal: a IX-a, a X-a, XI-a și a XII-a.